เร่งประชาสัมพันธ์กลุ่มศิลปินและผู้ประกอบการด้านวัฒนธรรมจังหวัดสีแดงเข้ม ขึ้นทะเบียนเป็นผู้ประกันสังคม ม.40 รับเงินช่วยเหลือจากรัฐบาล
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้มอบหมายสำนักงานวัฒนธรรมจังหวัด ประชาสัมพันธ์และให้คำแนะนำศิลปินพื้นบ้านและผู้ประกอบอาชีพอิสระที่เกี่ยวกับงานด้านวัฒนธรรมในทุกกลุ่มอาชีพได้ลงทะเบียนเป็นผู้ประกันตนมาตรา 40 เพื่อรับการช่วยเหลือจากการประกาศสถานการณ์ฉุกเฉินเพื่อป้องกันการแพร่ระบาดของโรคโควิด-19สำหรับการจ่ายเงินช่วยเหลือตามมาตรการเยียวยาให้แก่ผู้ประกันตนที่เกี่ยวข้องกับงานด้านวัฒนธรรมได้แก่ กิจกรรมการสร้างสรรค์ทางศิลปะ ความบันเทิง การแสดงโชว์เพื่อความบันเทิงและนันทนาการ พิพิธภัณฑ์ หอสมุด และการดำเนินงานเกี่ยวข้องกับโบราณสถานและอาคารทางประวัติศาสตร์  ครอบคลุมถึงผู้ประกอบอาชีพอิสระที่เกี่ยวกับงานด้านวัฒนธรรม อาทิ  ศิลปินลิเก หมอลำ ลำตัด โนราห์ เพลงพื้นบ้าน ขับซอและกลองสะบัดชัย ศิลปินที่เป็นช่างฝีมือด้านศิลปหัตถกรรม เช่น การทอผ้า  จักสาน แกะสลักงานปั้น โดยได้มอบหมายสำนักงานวัฒนธรรมจังหวัด ในพื้นที่สีแดงเข้มเร่งประชาสัมพันธ์ทุกช่องทางและให้คำแนะนำแก่ผู้ประกอบอาชีพอิสระที่เกี่ยวกับงานด้านวัฒนธรรมในทุกกลุ่มอาชีพที่มีความประสงค์ขึ้นทะเบียน เพื่อเข้าเป็นผู้ประกันตนโดยเร็ว ขณะเดียวกันยังปรับแผนโครงการและสนับสนุน การดำเนินงานเพื่อช่วยเหลือผู้ได้รับผลกระทบของเครือข่ายวัฒนธรรมผ่านทางออนไลน์ทุกช่องทาง การส่งเสริมศิลปินสร้างผลงานศิลปวัฒนธรรม สร้างองค์ความรู้ สำหรับเด็กและเยาวชน การจ้างงานชาวบ้านในชุมชน การจัดโครงการปันน้ำใจคนไทยไม่ทิ้งกันมอบถุงยังชีพ เครื่องอุปโภคบริโภคให้กับประชาชนที่ได้รับความเดือดร้อนจากโรคโควิด -19